SKRIFTLIG FORESPØRGSEL E-2931/01

af Hiltrud Breyer (Verts/ALE) til Kommissionen

(24. oktober 2001)

Om: Motorvejsprojektet A 143 og dets trusler for det naturlige landskab

1. Hvad er på baggrund af indsigelsen den 4. maj 2000 fra den tyske naturbeskyttelsesorganisation i indsigelsesprocedure 2000/4 SG(2000) A/6157) og Tysklands i forvejen manglende gennemførelse af det såkaldte FFH-direktiv om bevaring af naturtyper samt vilde dyr og planter (jf. EF-Domstolens nylige afgørelse i sag C-71/99) Kommissionens vurdering af den planlagte anlæggelse af motorvejen A 143 vest om Halle mellem Bennstedt-tilkørslen (B80) og Wallwitz-motorvejsudfletningen (A 14)?

2. Hvorledes vurderer Kommissionen nærmere bestemt:

a) den planlagte motorvejs yderst negative konsekvenser for FFH-områder samt Tysklands manglende hensyntagen hertil ved afslutningen af proceduren for fastlæggelse af strækningsforløbet?

b) truslen mod primære arter og levesteder i de pågældende FFH-områder?

c) den hidtil ikke gennemførte høring af offentligheden i forbindelse med vurderingen af projektets virkning på lokaliteten (artikel 6, stk. 3, sidste punktum, i FFH-direktivet)?

d) påstanden om tilsidesættelse af direktivets artikel 6, stk. 4, første afsnit, gennem manglende behandling hhv. utilstrækkelig hensyntagen til alternative løsninger?

e) forbundsregeringens hidtidige stillingtagen til denne indsigelse fra naturbeskyttelsesorganisationen?

f) perspektiverne for en traktatbrudsprocedure mod Tyskland i forbindelse med den planlagte anlæggelse af motorvej A143 og i bekræftende fald på hvilket tidspunkt?

Svar afgivet på Kommissionens vegne af Margot Wallström

(13. december 2001)

Ifølge de informationer, Kommissionen har til sin rådighed, vil den planlagte motorvejsstrækning A 143 Westumfahrung Halle løbe gennem området Porphyrkuppenlandschaft nordwestlich von Halle, som omfatter lokaliteterne Porphyrlandschaft bei Brachwitz og Porphyrlandschaft bei Grimritz, og som er foreslået som lokalitet af fællesskabsbetydning i henhold til direktiv 92/43/EØF(1) (habitatdirektivet). Den korridor, som motorvejen nu skal føres igennem, var oprindelig ikke en del af denne lokalitet. Imidlertid vedtog den tyske regering i oktober 2000 at medtage denne korridor i sit forslag om lokaliteter af fællesskabsbetydning.

Lokaliteten rummer vigtige græsarealer af en naturtype, som er omfattet af bilag I til habitatdirektivet (*6110 og *6120), og som må forventes at blive berørt af den planlagte motorvejsstrækning. De planlæggende myndigheder har til hensigt at træffe forskellige afbødende foranstaltninger med henblik på at begrænse motorvejens virkninger for miljøet.

Spørgsmålet om, hvorvidt motorvejen kan få en væsentlig indvirkning på bevaringsmålsætningerne for lokaliteten Porphyrkuppenlandschaft nordwestlich von Halle, og om der er foretaget en korrekt vurdering af virkningerne på miljøet (VVM) i henhold til artikel 6, stk. 3, i habitatdirektivet, er ved at blive nærmere undersøgt af Kommissionen i forbindelse med en klageprocedure. Ved brev af 11. september 2001 har Kommissionen anmodet den tyske forbundsregering om at meddele den sin holdning i sagen inden to måneder efter modtagelsen af brevet. Den afventer nu det tyske svar.

Når det tyske svar er indløbet og blevet nærmere analyseret, vil Kommissionen træffe afgørelse om sagens videre forløb, idet den vil sikre sig, at den gældende fællesskabslovgivning overholdes. De klagende parter vil blive informeret herom.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.